**Текст 2. Һуғышҡа китер алдынан уйланыуҙар**

Һуғыш... Яҙмыштарҙы һыҙған, хыялдарҙы боҙған ҡаза был, кешелектең үҙе уйлап тапҡан, үҙ-үҙенә биргән яза был. Иҫ китмәле ҡайғы-хәсрәт, зар, бөтмәҫ әсе йәштәр алып алып килгән һуғыш кешеләргә. Йөрәктәргә мәңге уңалмаҫлыҡ яралар һалған ул. Башҡорт башынан күпме яу үткән? Һанап бөтөрлөк түгел. Иҫәпһеҙ-һанһыҙ ихтилалдар, революциялар, һуғыштар...

1812 йылғы Ватан һуғышы ла тарихта эҙһеҙ ҡалмай. Атай-олатайҙарыбыҙ дошмандың бысраҡ табаны изге еребеҙҙе тапамаһын, әсәләрҙең, балаларҙың күҙ йәштәре бушҡа түгелмәһен өсөн йән аямай көрәшһә, илендә ҡалған ҡатын-ҡыҙҙар, ҡарт-ҡоро, үҫмер балалар ошо яугирҙәр өшөмәһен, асыҡмаһын тип, арымай-талмай , көн-төн йоҡламай иген иккән, һабан һөргән, ураҡ урған, үҙҙәренең сибек кенә иңенә төшкән ауырлыҡты күтәрә алған. Был проблеманы Я.Хамматовтың “Төньяҡ амурҙары” романында асыҡ күрергә мөмкин. Автор Ҡаһым түрә уйланыуҙары аша һуғыш ауырлығының ябай халыҡ елкәһенә төшөүен, ил алдындағы бурысын, бер нигә ҡарамаҫтан, тейешенсә үтәйәсәген тулы һүрәтләй алған.

Ф.Бүләковтың “Шайморатов генерал” драмаһында ла Ҡаһым кеүек батырҙарын ҡайғыртыусы герой образы бар – ул Миңлеғәли Шайморатов. Ул ҡан ҡойошло яуҙарҙа туған халҡының ҡырылыуы тураһында борсола, күрәләтә кавалерияны авиация һәм танкыларға ҡаршы ебәреү – енәйәт, тип уйлай. Әммә уның яугирҙары – ысын патриоттар, бер нигә ҡарамай, еңеү өсөн көрәшәләр.

Илгә төрлө афәт-ҡайғы килгәндә беҙҙең халыҡ берләшә белә шул. Бөгөн дә бит йөҙҙән ашыу ир-егет Рәсәй геройы, генерал Шайморатов исемендәге отрядта хеҙмәт итергә ҡарар иткән. Батальонға республика ойошмалары ла, үҙ теләге менән ябай халыҡ та төрлө яҡлап ярҙам күрһәтә. Батырҙарыбыҙ һуғыш алдынан ни уйлай торғандарҙыр, киләсәккә ниндәй өмөттәр менән ҡарайҙарҙыр, ваҡыт күрһәтер.

“Атай-олатайҙарҙың даны менән ғорурланыу кәрәк кенә түгел, был хатта мөһим һәм мотлаҡ”, – тигән бөйөк урыҫ яҙыусыһы Александр Пушкин. Тыуған яғына еңеү һәм дан менән әйләнеп ҡайтҡан олатай­ҙарҙы бер ҡасан да онотмаҫҡа һәм үткәндәребеҙ менән ғорур­ланырға тейешбеҙ.